Hurukuro dzeMDC neZanu-PF Dzotadza Kupera neNguva Yakatarwa
Hurukuro dzange dzichitarisirwa kupera neMuvhuro asi pane zvakawanda zvinonzi zvichiri kuda kuitwa.
Hurukuro pakati peZanu-PF neMDC dziri kutarisirwa kuenderera mberi kwemamwe mazuva kwete kupera neMuvhuro, sezvange zvakambotarisirwa. Mutauriri waVaThabo Mbeki mutungamiri weSouth Africa, VaMukone Ratshitanga, vanoti hurukuro dzichawedzerwa mazuva, asi vati dziri kufamba zvakanaka. Hurukuro idzi dzakambomiswa neChipiri svondo rapera ndokuzotangazve neSvondo mushure mekunge paita kusawirirana panyaya yekuti poitwa hurumende yakaita sei, uye ndiyani angaitungamire. Bepanhau reThe Star rekuSouth Africa ratiwo VaMbeki vari kutarisirwa kuenda kuZimbabwe neChina kunosangana nemutungamiri we Zanu PF, VaRobert Mugabe veZanu- PF, pamwe nemutungamiri weMDC, VaMorgan Tsvangirai. Asi VaRatshitanga varamba mashoko aya. Pane mashokowo ekuti China yarambawo kuti VaMugabe vange vari pavatungamiri vachange vari pakuparurwa kwemitambo yema Olympics neChina, nekuti nyika dzakaita seBritain neAmerica, dzinonzi dziri kuti hadzisi kufara nekuva kwaVaMugabe kumusangano uyu. Nyika idzi dzinoti VaMugabe vari kutyora kodzero dzevanhu, pamwe nekukurudzira kupondwa kwevanopikisa hurumende yavo. Asi bepanhau reHerald rinoti VaMugabe havasi kuda kuenda kuChina, sezvo pfungwa dzavo dziri panyaya yemafambiro ari kuita nhaurirano. VaSydney Masamvu vanoongorora nyaya dzezve matongerwo enyika musangano reInternational Crisis Group kuchamhembe kweAfrica. VaMasamvu vaudza mutori wenhau Blessing Zulu weStudio 7 kuti masvondo maviri ainge atarwa ainge ari mashoma kuti nhaurirano idzi dzinge dzapera. Dzimwe Nhau Kubva kuStudio7...